તેમના વ્યક્તિત્વમાં પ્રભાવિત કરે તેવું બીજું તત્ત્વ હતું—તેઓ નાના માણસને સાચવતા હતા. તેઓએ હંમેશા નાના માણસો માટે કામ કર્યું. શ્રીમંત અને સંપન્ન વ્યક્તિ માટે કામ કરીએ તો બદલામાં માંગ્યા વિના ઘણું મળતું હોય છે. મોટા માણસો માટે કામ કરીએ તો ઇમેજ બિલ્ટ થાય છે. નાના માણસો માટે કામ કરીએ તો વળતરમાં સદ્ભાવ સિવાય કાંઇ મળતું નથી. નાના માણસોની પોતાની જ કાંઇ ઓળખાણ હોતી નથી તેઓ તમારો પ્રભાવ વિસ્તારી શકતા નથી. આ બધું જાણવા છતાં તેમણે છેવાડાના માણસો, છેવાડાના સંઘો માટે કામ કર્યું. તે માટે ઘણો ભોગ આપ્યો. કદાચ્ જરૂર કરતા વધારે ભોગ પણ આપ્યો. તેને કારણે સમસ્યાઓ પણ સરજાઈ. જેમની માટે કામ કર્યું. તે પણ દૂર થયા, જેમની સાથે કામ કર્યું તે પણ દૂર ગયા છતાં તેમનાં નિર્મળ ભાવના જગતમાં નાના માણસને સ્થાન જરૂર હતું.